Салвини : Действаме дискретно в помощ на християнката , осъдена на смърт в Пакистан Италия действа дискретно в помощ на Асия Биби , пакистанската християнка , която бе съдена в родината си за богохулство , заяви вчера италианският вътрешен министър Матео Салвини , цитиран от ДПА и Ройтерс . Миналата седмица Върховният съд на Пакистан отмени наложената от долни инстанции смъртна присъда срещу Биби и разпореди тя да бъде освободена . Жената обаче все още е в затвора , докато влезе в сила присъдата на Върховния съд . Решението на висшата съдебна инстанция предизвика масови протести в страната . От радикалната партия " Терек е Лабайк " поискаха да бъдат убити върховните съдии и обявиха президента и премиера на Пакистан за врагове на исляма . Ашик Масих , съпругът на Асия Биби , каза , че семейството им може да бъде избито от радикални ислямисти . А властите дадоха знак , че няма да разрешат на Биби да напусне Пакистан . " Ние работим [ по случая ] , работим с други европейски страни , ние трябва да го правим дискретно и внимателно " , каза Салвини пред радио Ер Те Ел 102 , 3 . " Искам жените и децата , чийто живот е под риск , да имат сигурно бъдеще - в нашата страна или в друга западна страна , така че ще направя всичко в човешките възможности да гарантирам това " , подчерта министърът . По думите му е " непростимо " през 2018 г . човек да е под риск да загуби живота си заради " хипотетично богохулство " . Изявлението на Салвини бе направено , след като международната католическа организация " Помощ за църквата на нуждаещите се " разпространи послание от съпруга на пакистанката . В него Ашик Масих моли италианското правителство да помогне на него и семейството му да напуснат Пакистан , защото са под заплаха . От хуманитарната организация съобщиха , че Масих трудно изхранва семейството си , защото се опасява от нападение , ако напусне скривалището си . Председателят на Европейския парламент , италианецът Антонио Таяни , написа в " Туитър " , че кани Масих и семейството му в Брюксел или Страсбург , за да обсъдят " как конкретно да съдейства " за освобождаването на съпругата му . В отворено писмо до пакистанеца Таяни пише , че е поискал от властите в Пакистан да гарантират неговата сигурност и сигурността на семейството му . Асия Биби бе осъдена на смърт през 2010 г . според показанията на нейни съседки , че тая казала обидни думи по адрес на исляма , след като те не й дали да пие вода от тяхната чаша , защото не е мюсюлманка .